Bloutrein-dienste tydelik gestaakDie Bloutrein. (Foto: The Blue Train/Facebook) Transnet het Maandag die bedrywighede van sy luukse Bloutrein vir ŉ onbepaalde tyd opgeskort weens kommer oor die veiligheid van die diens. Dit volg nadat ŉ brand verlede week op die trein by die maatskappy se fasiliteit in Koedoespoort in Gauteng uitgebreek het. Die trein is hierheen geneem vir herstelwerk nadat dit ontspoor het. Die oorsaak van die brand en wie daarby betrokke was, is nog nie bekend gemaak nie. Die ondersoek na die ontsporing sal ook eersdaags afgehandel word. Ayanda Shezi, woordvoerder van Transnet, het Maandag aan Maroela Media bevestig dat die Bloutrein se bedrywighede na aanleiding van die onlangse voorvalle tydelik opgeskort is. Dit is egter net as ŉ voorsorgmaatreël gedoen terwyl die trein ŉ deeglike tegniese ondersoek ondergaan. “Die hoop is dat die ondersoek so gou moontlik afgehandel sal word, waarna die trein weer in diens sal wees,” sê Shezi. “Die veiligheid van ons gaste en bemanning aan boord van die Bloutrein bly ŉ topprioriteit en ons wil dit nie dit in gedrang bring nie.” Transnet het lede van die publiek wat reise op die trein bespreek het, om verskoning gevra vir die ongerief. “Ons sien wel daarna uit om binnekort weer ons wêreldklas diens aan die publiek te bied.” ŉ Kaartjie op dié luukse trein kan jou nou tussen R23 000 en R36 000 uit die sak jaag. Ten spyte van Transnet se pogings is die vervoervakbond Untu steeds bekommerd oor die string voorvalle wat die afgelope tyd by die staatsbeheerde entiteit plaasgevind het. “Transnet het die afgelope twee jaar ongekende misdaad en sabotasie van sy infrastruktuur in al sy operasionele afdelings ervaar,” het John Pereira, waarnemende hoofsekretaris van Untu, gesê. “Dit het dié staatsonderneming, wat voorheen finansieel volhoubaar was, in ’n kontantvloeikrisis gedompel.”